Az állampolgári jogok országgyűlési biztosának
Jelentése
az OBH 1183/2007. sz. ügyben

Előadó: dr. Zemplényi Adrienne

Az eljárás megindulása
A munkaügyi nyilvántartás rendszerének egyszerűsítése és az ún. egyablakos rendszer bevezetése érdekében hozott intézkedések következtében, 2007. január elsejével megszűnt – a korábban az Állami Foglalkoztatási Szolgálat által nyilvántartott – Egységes Magyar Munkaügyi Adatbázis (EMMA) adatkezelése. Az EMMA megszüntetésével a munkavállalók elestek attól a lehetőségtől, hogy hivatalos úton tájékozódjanak arról, hogy foglalkoztatásukat munkáltatójuk a hatályos jogszabályoknak megfelelően bejelentette-e az illetékes hatóságoknak. Tekintettel arra, hogy a munkavállalók számos ellátásra (egészségügyi, nyugdíj, stb.) csak az alapján jogosultak, amennyiben bejelentett foglalkoztatási jogviszonnyal rendelkeznek, s így különösen fontos érdekük fűződik ahhoz, hogy jogszerű foglalkoztatásukról tájékozódjanak, e tárgyban vizsgálatot indítottam.

A megállapított tényállás
Az Egységes Magyar Munkaügyi Adatbázis (EMMA) 2004. május 1-jétől történő létrehozásának törvényi feltételeit az egyes törvényeknek az Egységes Munkaügyi Nyilvántartás létrehozásával összefüggő módosításáról szóló 2003. évi XCIV. törvény teremtette meg. Létrehozásának fő célja az volt, hogy a munkavállalók és a hatóságok gyorsan és egyszerűen tudják ellenőrizni, hogy a munkáltatók bejelentik-e az általuk foglalkoztatottakat, illetve hogy a munkaerőpiac átláthatóságának javításával, növelje a munkavállalók jogbiztonságát.
Az adatbázis alapját az Országos Nyugdíjbiztosítási Főigazgatóság 2002. és 2003. évre vonatkozó adatai, illetve az Országos Egészségbiztosítási Pénztár 2004. első négy hónapjának adatai képezték, amely folyamatosan bővült a Munkaügyi Nyilvántartó Központba bejelentett újonnan létrejött, illetve megszűnt munkaviszony-adatokkal. Az EMMA működéséért a Foglalkoztatási Hivatalon belül létrehozott Munkaügyi Nyilvántartó Központ felelt.
Amennyiben a munkavállaló be kívánt tekinteni a rá vonatkozó adatbázisba, úgy személyes kódja (ötjegyű számkombináció) és TAJ-száma segítségével személyesen, telefonon, és interneten (www.emma185.hu vagy a www.afsz.hu honlapokon) keresztül is hozzáférhetett saját EMMA adataihoz. Fennállásnak már az első évében több mint 65 ezer dolgozó kérte le adatait a rendszerből, de ugyan ennyiszer használták az adatbázist a különböző hatóságok, munkaügyi felügyelők, bírósági végrehajtók, az Adó-és Pénzügyi Ellenőrzési Hivatal, a rendőrség és az illetékhivatal is.
Az egyes pénzügyi tárgyú törvények módosításáról szóló 2006. évi LXI. törvény 238. § (1) bekezdése 2007. január 1-jétől hatályon kívül helyezte a foglalkoztatás elősegítéséről és a munkanélküliek ellátásáról szóló 1991. évi IV. törvény Egységes Munkaügyi Nyilvántartásra vonatkozó rendelkezéseit (57/B- 57/E. §) és az adózás rendjéről szóló 2003. évi XCII. törvény 16. §-ába iktatva rendezte az új szabályokat. A jogszabály eme változása miatt az EMMA nyilvántartása 2007. január 1-jétől nem működik. A meglévő adatbázisból csak azok a munkavállalók szerezhetnek információt, akik korábban már használták az EMMA-t – azaz rendelkeztek az adatbázisba való belépéshez szükséges személyes kóddal –, de ők is csak a 2007. január 1-jét megelőző időszakra vonatkozóan. Az ezen időpontot követően keletkezett illetve megszűnt jogviszonyokról, illetve a foglalkoztatási jogviszonyban ezen időpontot követően bekövetkezett változások bejelentéséről a munkaerőpiac résztvevői jelenleg sehol sem tájékozódhatnak. A munkáltatók bejelentési kötelezettsége az EMMA-ba ugyanis ezen időponttól megszűnt. A munkaadóknak 2007. január 1-jétől a munkaviszonyok létesítésének és megszűnésének tényét – egyéb adatok mellett – az illetékes elsőfokú állami adóhatóság felé kell jelenteniük. Ezek az adatok azonban jelenleg nem elérhetők a munkavállalók számára.

Érintett alkotmányos jogok
1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam.
70/E. § (1) A Magyar Köztársaság állampolgárainak joguk van a szociális biztonsághoz.

Alkalmazott jogszabályok
1991. évi IV. tv. a foglalkoztatás elősegítéséről és a munkanélküliek ellátásáról
2003. évi XCII. törvény az adózás rendjéről
2006. évi CXXXI. törvény az egyes pénzügyi tárgyú törvények módosításáról
Az Egységes Munkaügyi Nyilvántartással kapcsolatos bejelentési és nyilvántartási kötelezettség szabályozásáról szóló 67/2004. (IV. 15.) Korm. rendelet.

A vizsgálat megállapításai
Vizsgálatom során – annak megállapítása érdekében, hogy az állampolgárok hol és milyen formában kaphatnak felvilágosítást a munkaviszonyukban 2007. január 1. után bekövetkezett változásokról – 2007. január 15-én megkerestem a Szociális és Munkaügyi Minisztériumot és az Adó-és Pénzügyi Ellenőrzési Hivatalt. Az APEH elnökének tájékoztatása szerint „az Flt. munkaügyi nyilvántartásra vonatkozó szakaszainak (57/B-57/E.§) hatályon kívül helyezésével az EMMA megszűnt, azonban arra vonatkozó rendelkezés, hogy ezt a nyilvántartást kinek kell tovább vezetnie nem született.”
A szociális és munkaügyi miniszter megkeresésemre csak megkésve, 2007. március 19-én válaszolt. Levelében azonban az általam feltett kérdésekre – hatáskörének hiányára hivatkozással – érdemben nem adott választ. 2007. március 29-én kérdéseimmel ismételten megkerestem, illetve tájékoztatást kértem a Miniszterelnöki Hivataltól is.

Kezdeményezés
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján kezdeményezem a munkaügyi miniszternél, hogy tegyen meg mindent annak érdekében, hogy a munkavállalók ismét hozzáférhessenek az őket érintő foglalkoztatási adataikhoz.
Az Obtv. 25. §-a alapján felkérem az igazságügyi minisztert, hogy vizsgálja meg, milyen módon (jogszabály-módosítással) lehet a kialakult jogbizonytalanságot orvosolni.

Budapest, 2007. április 20.
					Lenkovics Barnabás sk.